ΓΡΑΠΤΗ ΕΡΩΤΗΣΗ E-1059/98

υποβολή: John Iversen (PSE) προς την Επιτροπή

(6 Απριλίου 1998)

Θέμα: Κανόνες του ανταγωνισμού στον τομέα του αθλητισμού

Επιβεβαιώνει ή διαψεύδει η Επιτροπή ότι αντίκειται στους κανόνες του ανταγωνισμού της ΕΕ, όπως καθορίζονται στο άρθρο 85 παράγραφος 1 της Συνθήκης ΕΚ, το γεγονός ότι η Δανική Ομοσπονδία Επαγγελματικής Πυγμαχίας (DPBF) προσπαθεί να εμποδίσει μια άλλη ομοσπονδία πυγμαχίας της Δανίας, την DBA, να διοργανώσει αγώνες στη Δανία; Πιο συγκεκριμένα, η DPBF απευθύνθηκε στην Ευρωπαϊκή Ένωση Πυγμαχίας (EBU), προκειμένου να εμποδίζει την αποστολή πυγμάχων της σε αγώνες που διοργανώθηκαν στη Δανία από την DBA. Επιπλέον, η DPBF προέβαλε εμπόδια και στην προσχώρηση της DBA στην EBU, προσχώρηση η οποία θα έδινε τη δυνατότητα στους πυγμάχους της EBU να συμμετέχουν στους αγώνες που διοργανώνονται από την DBA.

1. Αντιτίθεται στο ισχύον δίκαιο της ΕΕ η παρεμπόδιση άλλων αθλητικών οργανώσεων να διοργανώνουν αγώνες;

2. Αντιτίθεται στο ισχύον δίκαιο της ΕΕ η παρεμπόδιση μιας ομοσπονδίας πυγμαχίας να προσχωρήσει στην EBU;

Απάντηση του κ.Van Miert εξ ονόματος της Επιτροπής

(7 Μαΐου 1998)

Το Αξιότιμο Μέλος του Κοινοβουλίου εφιστά την προσοχή της Επιτροπής στα προβλήματα που αντιμετωπίζει η δανική Ομοσπονδία Επαγγελματικής Πυγμαχίας (DBA) και ερωτά εάν η παρεμπόδιση μίας αθλητικής ομοσπονδίας από άλλη αθλητική ομοσπονδία από το να διοργανώνει αγώνες αντιτίθεται στην κοινοτική νομοθεσία, όπως επίσης και εάν αντιτίθεται στην κοινοτική νομοθεσία η παρεμπόδιση προσχώρησης μίας ομοσπονδίας επαγγελματικής πυγμαχίας στην Ευρωπαϊκή Ένωση Πυγμαχίας.

Προς το παρόν, η Επιτροπή ασχολείται με προβλήματα όμοια με αυτά της DBA σε άλλα αθλήματα. Η Επιτροπή μέχρι τώρα δεν έχει αποφασίσει καμία τακτική σχετικά με αυτόν τον τομέα. Εν τούτοις, οι ακόλουθες γενικές εκτιμήσεις πιθανό να συμπίπτουν και με την υπόθεση που αναφέρει το Αξιότιμο Μέλος του Κοινοβουλίου.

Κατά γενικό κανόνα, όλοι οι αθλητικοί όμιλοι έχουν το δικαίωμα να συνεργάζονται με άλλους ομίλους για τη διοργάνωση αθλητικών εκδηλώσεων. Παρ'όλα αυτά, μέχρι σήμερα είναι γενικά παραδεκτό ότι ο πιο αποτελεσματικός τρόπος προώθησης ενός αθλήματος είναι μέσω της δημιουργίας μίας και μοναδικής εθνικής και διεθνούς ομοσπονδίας για κάθε άθλημα αντίστοιχα. Αυτό δεν αποκλείει μία ή περισσότερες από μία ομοσπονδίες ή οργανώσεις, όπου είναι εφικτό, να καλλιεργούν το άθλημα με στόχο τη βελτίωση της ποιότητας του αθλήματος προς όφελος των ομίλων, των παικτών και των θεατών.

Δεν αποκλείεται οι κανόνες ανταγωνισμού της συνθήκης ΕΚ να εφαρμοσθούν σε περιπτώσεις όπου μία δυναμική ομοσπονδία, που είναι ήδη εδραιωμένη σε εθνικό ή διεθνές επίπεδο, παρεμποδίζει τη δημιουργία μίας άλλης ομοσπονδίας ή σε περιπτώσεις όπου μία αθλητική ομοσπονδία παρεμποδίζεται να διοργανώνει αγώνες ή να συμμετέχει σε μία άλλη αθλητική ομοσπονδία σε εθνικό ή διεθνές επίπεδο. Ο βαθμός της αποτελεσματικότητας των κανόνων ανταγωνισμού σε τέτοιες περιπτώσεις θα αποφασιστεί κατόπιν ειδικής εξέτασης των γεγονότων σε κάθε ξεχωριστή περίπτωση.

Προκειμένου να αξιολογηθούν οι πρακτικές της δανικής Ομοσπονδίας Επαγγελματικής Πυγμαχίας (DRBF) και της EBU σύμφωνα με τα άρθρα 85 και 86 της συνθήκης ΕΚ, είναι αναγκαία η επαρκής γνώση των γεγονότων στο σωστό οικονομικό και νομικό τους πλαίσιο. Οι πληροφορίες που διαθέτει το Αξιότιμο Μέλος του Κοινοβουλίου δεν επαρκούν για μια τέτοια αξιολόγηση.

Εν κατακλείδι, πρέπει να τονισθεί ότι για την εφαρμογή των κοινοτικών κανόνων ανταγωνισμού χρειάζεται να αποδειχτεί ότι το εμπόριο μεταξύ των κρατών μελών επηρεάζεται αισθητά από την εν λόγω τακτική. Στην περίπτωση που δε συμβαίνει αυτό, τα προβλήματα ανταγωνισμού πρέπει να επιλυθούν σε εθνικό επίπεδο.